CELEX: 32017R0286
Language: sl
Date: 2017-02-17 00:00:00
Title: Delegirana uredba Komisije (EU) 2017/286 z dne 17. februarja 2017 o spremembi Delegirane uredbe (EU) 2016/1613 glede živinorejcev v potresno prizadetih regijah v Italiji

18.2.2017   
            
            
               SL
            
            
               Uradni list Evropske unije
            
            
               L 42/7
            
         DELEGIRANA UREDBA KOMISIJE (EU) 2017/286
   z dne 17. februarja 2017
   o spremembi Delegirane uredbe (EU) 2016/1613 glede živinorejcev v potresno prizadetih regijah v Italiji
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (1) ter zlasti člena 219(1) v povezavi s členom 228 Uredbe,
   ob upoštevanju naslednjega:
   
               (1)
            
            
               Delegirana Uredba Komisije (EU) 2016/1613 (2) je bila sprejeta, ker se sektor mleka zaradi svetovnega neravnotežja med ponudbo in povpraševanjem sooča z motnjami na trgu; enako velja za druge živinorejske sektorje, zlasti sektorje prašičjega, govejega in telečjega ter ovčjega in kozjega mesa, ki so se prav tako soočali s težavami na trgu.
            
         
               (2)
            
            
               Potres v osrednji Italiji 24. avgusta 2016 je povzročil veliko človeško in materialno škodo ter posledično izjemno hude motnje na trgu v potresno prizadetih regijah, ki so pretežno gorata območja s strukturnimi pomanjkljivostmi, kjer ima živinoreja velik gospodarski in socialni pomen. Ker regijo še vedno stresajo popotresni sunki in novi potresi, je uporaba finančne pomoči iz Delegirane uredbe (EU) 2016/1613 za Italijo še pomembnejša.
            
         
               (3)
            
            
               Ker bo znesek, dodeljen Italiji v skladu z Delegirano uredbo (EU) 2016/1613, nadomestil samo omejen znesek dejanske izgube živinorejcev v potresno prizadetih regijah, je ustrezno, da se omogoči Italiji, da tem kmetom dodeli dodatno podporo z dodatnim povečanjem pomoči Unije.
            
         
               (4)
            
            
               V Delegirani uredbi Komisije (EU) 2016/1613 je bil določen rok 30. september 2017 za izvršitev ustreznih odhodkov, da bi bila navedena plačila upravičena do pomoči Unije, vendar se takrat ni vedelo, da se bodo razmere v potresno prizadetih italijanskih regijah še naprej slabšale. Zato je primerno, da se navedeni rok za ustrezne odhodke odloži na poznejši datum.
            
         
               (5)
            
            
               Prav tako je primerno podaljšati rok, do katerega mora Italija obvestiti o skupni višini zneskov izplačane pomoči na ukrep, številu in vrsti upravičencev ter oceni učinkovitosti ukrepa.
            
         
               (6)
            
            
               Da bi živinorejci v potresno prizadetih italijanskih regijah pomoč prejeli čim prej, bi bilo treba vnesti določbo, da Italija nemudoma uporabi pravila iz Delegirane uredbe (EU) 2016/1613, kakor je spremenjena s to uredbo. Zato bi morala ta uredba začeti veljati dan po objavi –
            
         SPREJELA NASLEDNJO UREDBO:
   Člen 1
   Delegirana uredba (EU) 2016/1613 se spremeni:
   
               1.
            
            
               v členu 1(1) se doda naslednji pododstavek:
               „Kar pa zadeva potresno prizadete regije v Italiji, so odhodki držav v zvezi s plačili na podlagi te uredbe za živinorejce upravičeni do pomoči Unije samo, če so bila navedena plačila izvršena najpozneje do 30. septembra 2018.“;
            
         
               2.
            
            
               v členu 2 se dodata naslednja pododstavka:
               „Poleg podpore iz prvega pododstavka se lahko, kar zadeva Italijo, dodeli dodatna podpora za živinorejce v potresno prizadetih regijah do največ 100 % zneska iz Priloge.
               Dodatna podpora za živinorejce v potresno prizadetih regijah v Italiji se izplača najpozneje do 30. septembra 2018.“;
            
         
               3.
            
            
               v členu 3(b) se doda naslednji pododstavek:
               „Kar pa zadeva podporo za živinorejce v potresno prizadetih regijah, Italija najpozneje do 15. oktobra 2018 obvesti Komisijo o skupni višini zneskov izplačane pomoči na ukrep, številu in vrsti upravičencev ter oceni učinkovitosti ukrepa.“
            
         Člen 2
   Ta uredba začne veljati dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 17. februarja 2017
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 347, 20.12.2013, str. 671.
   
      (2)  Delegirana uredba Komisije (EU) 2016/1613 z dne 8. septembra 2016 o zagotavljanju izjemne izravnalne pomoči proizvajalcem mleka in kmetom v drugih živinorejskih sektorjih (UL L 242, 9.9.2016, str. 10).